**Ministerul Fondurilor Europene**

**Programul Operațional Infrastructură Mare 2014-2020**

**Axa Prioritară 9 Protejarea sănătății populației în contextul pandemiei cauzate de *COVID-19***

**Obiectivul Specific 9.1 Creșterea capacității de gestionare a crizei sanitare *COVID-19***

**GHIDUL SOLICITANTULUI**

CONDIȚII SPECIFICE DE ACCESARE A FONDURILOR

**CONSOLIDAREA CAPACITĂŢII DE GESTIONARE A CRIZEI SANITARE COVID-19**

Cod apel: **POIM/819/9/1/Consolidarea capacității de gestionare a crizei sanitare COVID-19**

**2020**

***CUPRINS***

[*Capitolul 1. Informații despre apelul de proiecte 3*](#_Toc40431141)

[*1.1 Axa prioritară, prioritatea de investiții, obiectiv specific 4*](#_Toc40431142)

[*1.2 Tipul apelului de proiecte și perioada de depunere a propunerilor de proiecte 4*](#_Toc40431143)

[*1.3 Acțiunile sprijinite și activități 5*](#_Toc40431144)

[1.3.1 Acțiunile finanțabile conform POIM 5](#_Toc40431145)

[1.3.2 Activități finanțabile în cadrul OS 9.1 5](#_Toc40431146)

[*1.4 Tipuri de solicitanți 6*](#_Toc40431147)

[*1.5 Grup țintă 7*](#_Toc40431148)

[*1.6 Indicatori 7*](#_Toc40431149)

[*1.7 Alocarea stabilită pentru apelul de proiecte 8*](#_Toc40431150)

[*1.8 Valoarea minimă și maximă a proiectului, rata de cofinanțare 8*](#_Toc40431151)

[1.8.1 Valoarea proiectelor 8](#_Toc40431152)

[1.8.2 Ratele de cofinanțare a proiectelor 9](#_Toc40431153)

[*1.9 Ajutor de stat 9*](#_Toc40431154)

[*Capitolul 2. Reguli pentru acordarea finanțării 9*](#_Toc40431155)

[*2.1 Eligibilitatea solicitantului/partenerilor 9*](#_Toc40431156)

[*2.2 Eligibilitatea proiectului 11*](#_Toc40431157)

[*2.3 Eligibilitatea cheltuielilor 13*](#_Toc40431158)

[*Capitolul 3. Completarea cererii de finanțare 19*](#_Toc40431159)

[*3.1. Înregistrarea solicitantului în sistem 19*](#_Toc40431160)

[*3.2. Completarea cererii de finanțare 20*](#_Toc40431161)

[3.2.1 Justificarea proiectului 20](#_Toc40431162)

[3.2.2 Alte anexe la cererea de finanțare 21](#_Toc40431163)

[*3.3. Obiectivele proiectului 21*](#_Toc40431164)

[*3.4. Context și justificare 21*](#_Toc40431165)

[*3.5 Sustenabilitate 22*](#_Toc40431166)

[*3.6 Complementaritate 22*](#_Toc40431167)

[*3.7 Aplicarea principiilor orizontale 22*](#_Toc40431168)

[*3.8 Managementul de proiect 23*](#_Toc40431169)

[*3.9 Elaborarea bugetului și categoriile de cheltuieli 24*](#_Toc40431170)

[*Capitolul 4. Procesul de evaluare și selecție 24*](#_Toc40431171)

[*4.1 Descriere generală 24*](#_Toc40431172)

[4.1.1 Verificarea administrativă și a eligibilității cererilor de finanțare 25](#_Toc40431173)

[4.1.2 Evaluarea cererilor de finanțare 25](#_Toc40431174)

[*4.2 Depunerea și soluționarea contestațiilor 26*](#_Toc40431175)

[*Capitolul 5. Contractarea proiectelor 27*](#_Toc40431176)

[*ANEXE 28*](#_Toc40431177)

[Anexa 1. Formularul Cererii de finanţare 28](#_Toc40431178)

[Anexa 2. Fișă de control a Cererii de finanţare (pentru solicitant) 28](#_Toc40431179)

[Anexa 3. Grila de verificare și evaluare a Cererilor de finanțare 28](#_Toc40431180)

[Anexa 4. Modele declarații (de eligibilitate, angajament, conflict de interese, declarație privind eligibilitatea TVA aferente cheltuielilor) 28](#_Toc40431181)

[Anexa 5. Model recomandat pentru acordul de parteneriat 28](#_Toc40431182)

[Anexa 6 Categoriile de cheltuieli indicative 28](#_Toc40431183)

[Anexa 7. Model contract de finanțare 28](#_Toc40431184)

[Anexa 8. Indicatori pentru monitorizarea efectelor asupra mediului 28](#_Toc40431185)

[Anexa 9. Lista de verificare politici europene/teme orizontale 28](#_Toc40431186)

[Anexa 10. Model Lista echipamentelor/dotărilor propuse prin proiect 28](#_Toc40431187)

[Anexa 11. Model Lista echipamentelor similare achiziționate din alte surse /primite prin alte achiziții (ex. achiziții comune la nivel UE; achiziții prin ONAC) sau donații începând cu data de 01.02.2020 28](#_Toc40431188)

[Anexa 12. Orientările Comisiei Europene pentru utilizarea cadrului privind achizițiile publice în situația de urgență legată de criza COVID-19 28](#_Toc40431189)

[Anexa 13. Lista indicativă echipamente medicale OMS 28](#_Toc40431190)

*Anexa 14. Nota Comisiei Europene Măsuri de sprijin legate de COVID-19 și normele*

*privind ajutorul de stat......................................................................................................................................28*

# Capitolul 1. Informații despre apelul de proiecte

Prezentul ghid a fost elaborat de Autoritatea de Management pentru Programul Operațional Infrastructură Mare (POIM) pentru a permite acordarea de finanțare nerambursabilă în vederea creșterii capacității de gestionare, prin sistemul medical public, a situației de urgență cauzată de criza sanitară COVID-19, în cadrul Axei Prioritare (AP) 9 *Protejarea sănătății populației în contextul pandemiei cauzate de COVID-19*, Obiectivul Specific (OS) 9.1 *Creșterea capacității de gestionare a crizei sanitare COVID-19.*

La baza elaborării prezentului ghid se află următoarele acte normative / propuneri de măsuri naționale și europene:

* Decretul nr. 195 din 16 martie 2020 al Președintelui României privind instituirea stării de urgenţă pe teritoriul României;
* Decretul nr. 240 din 14 aprilie 2020 al Președintelui României privind prelungirea stării de urgență pe teritoriul României;
* Ordonanța de Urgență nr. 11 din 4 februarie 2020 privind stocurile de urgenţă medicală, precum şi unele măsuri aferente instituirii carantinei;
* Ordonanța de Urgență nr. 43 din 6 aprilie 2020 pentru aprobarea unor măsuri de sprijin decontate din fonduri europene, ca urmare a răspândirii coronavirusului COVID-19, pe perioada stării de urgență;
* Ordonanta de Urgenta a Guvernului nr. 52/2020 pentru modificarea art. 29^3 alin. (2) din Ordonanţa de urgenţă a Guvernului nr. 40/2015 privind gestionarea financiară a fondurilor europene pentru perioada de programare 2014-2020, precum şi pentru adoptarea unor măsuri privind beneficiarii de fonduri europene în contextul răspândirii COVID-19
* Ordonanța de Urgență a Guvernului nr. 65/2020 privind unele măsuri pentru digitalizarea sistemului de coordonare şi gestionare a fondurilor europene structurale şi de investiţii pentru perioada de programare 2014 - 2020
* Ordinul ministrului sănătății nr. 555 din 3 aprilie 2020 privind aprobarea [Planului de măsuri](http://legislatie.just.ro/Public/DetaliiDocumentAfis/224889) pentru pregătirea spitalelor în contextul epidemiei de coronavirus COVID-19, a Listei spitalelor care asigură asistența medicală pacienților testați pozitiv cu virusul SARS-CoV-2 în faza I și în faza a II-a și a Listei cu spitalele de suport pentru pacienții testați pozitiv sau suspecți cu virusul SARS-CoV-2, cu modificările și completările ulterioare;
* REGULAMENTUL (UE) 2020/460 AL PARLAMENTULUI EUROPEAN ȘI AL CONSILIULUI din 30 martie 2020 de modificare a Regulamentelor (UE) nr. 1301/2013, (UE) nr. 1303/2013 și (UE) nr. 508/2014 în ceea ce privește anumite măsuri specifice menite să mobilizeze investiții în sistemele de sănătate ale statelor membre și în alte sectoare ale economiilor acestora ca reacție la epidemia de COVID-19 (Inițiativa pentru investiții ca reacție la coronavirus)
* REGULAMENTUL (UE) 2020/558 AL PARLAMENTULUI EUROPEAN ȘI AL CONSILIULUI din 23 aprilie 2020 de modificare a Regulamentelor (UE) nr. 1301/2013 și (UE) nr. 1303/2013 în ceea ce privește măsuri specifice de asigurare a unei flexibilități excepționale pentru utilizarea fondurilor structurale și de investiții europene ca reacție la epidemia de COVID-19
* Comunicarea CE (2020/C 108 I/01) *Orientările Comisiei Europene pentru utilizarea cadrului privind achizițiile publice în situația de urgență legată de criza COVID-19*

În situația în care pe parcursul apelului de proiecte intervin modificări ale cadrului legal ori alte modificări de natură a afecta regulile și condițiile de finanțare stabilite prin prezentul Ghid, inclusiv prelungirea termenului de depunere, AM POIM va aduce completări sau modificări ale conținutului acestuia, prin publicarea unei versiuni revizuite.

Menţionăm faptul că AM POIM îşi rezervă dreptul de a interveni în orice moment al procesului de evaluare, selecţie şi contractare, putând solicita clarificări şi documente suplimentare față de cele cerute prin prezentul ghid, atunci când consideră că este necesar pentru verificarea îndeplinirii condițiilor stabilite prin Ghidul solicitantului.

## Axa prioritară, prioritatea de investiții, obiectiv specific

**Axa Prioritară 9** *Protejarea sănătății populației în contextul pandemiei cauzate de COVID-19,* prin prioritatea de investiții *9a Investiții în infrastructurile sanitare și sociale care contribuie la dezvoltarea la nivel național, regional și local, reducând inegalitățile în ceea ce privește starea de sănătate, promovând incluziunea socială prin îmbunătățirea accesului la serviciile sociale, culturale și de recreere, precum și trecerea de la serviciile instituționale la serviciile prestate de comunități* și **Obiectivul Specific 9.1** *Creșterea capacității de gestionare a crizei sanitare COVID-19* **vizează promovarea investiţiilor necesare pentru consolidarea capacităţii de reacţie la criza de sănătate publică cauzată de răspândirea virusului** SARS-CoV-2**.**

SARS-CoV-2 este un virus cu o contagiozitate extrem de înaltă, care a provocat deja o criză sanitară fără precedent și decesul unui număr mare de persoane la nivel global și în state din Uniunea Europeană, printre care și România.

Având în vedere faptul că limitarea răspândirii virusului, precum și a efectelor extrem de grave ale acestuia asupra populației României, poate fi realizată doar prin asigurarea disponibilității aparaturii și dispozitivelor medicale, în special ventilatoare, paturi și infrastructura de terapie intensivă suplimentară, dublate de asigurarea necesarului de echipamente specializate de protecţie pentru personalul medical şi pentru efectuarea transportului izolat al persoanelor afectate, se impune dotarea corespunzătoare a unităților sanitare publice în care sunt tratate cazurile de infecție cu virusul SARS-CoV-2 în vederea obținerii următorului rezultat:

* *Răspuns în timp util și eficient al sistemului medical public la criza COVID - 19*

## Tipul apelului de proiecte și perioada de depunere a propunerilor de proiecte

Apelul de proiecte lansat prin prezentul ghid este **apel de proiecte necompetitiv cu depunere continuă**, în limita bugetului alocat.

**Data deschidere apel de proiecte: 15.05.2020**

**Dată şi oră începere depunere de proiecte: 15.05.2020, ora 14**

**Dată şi oră închidere depunere de proiecte: 30.09.2020, ora 14**

Cererile de finanțare se vor depune prin aplicația electronică MySMIS 2014, cu toate anexele solicitate prin prezentul ghid. Modalitățile de utilizare a aplicației sunt publicate pe site-ul [www.mfe.gov.ro](http://www.mfe.gov.ro) și www.fonduri-ue.ro

## Acțiunile sprijinite și activități

### 1.3.1 Acțiunile finanțabile conform POIM

Principalele tipuri de acţiuni avute în vedere în cadrul apelului de proiecte sunt:

|  |  |
| --- | --- |
|  | Dotarea unităților sanitare publice / unităților publice de intervenţie integrată / entităților publice implicate în activitatea de transfuzie sanguină cu echipamente și aparatură medicală, dispozitive medicale și de protecție medicală, echipamente pentru transport specializat, echipamente pentru decontaminare și suport triaj, necesare pentru tratamentul pacienților cu infecție COVID – 19 și pentru gestionarea situației de urgență provocată de criza COVID – 19 la nivelul unităților sanitare publice / unităților publice de intervenţie integrată, în special, dar fără a fi limitate la:   * Ventilatoare / monitoare medicale / injectomate / infuzomate / paturi suplimentare și altă infrastructură de terapie intensivă suplimentară față de cea existentă în unitățile sanitare, recoltoare / teste extracție și diagnostic SARS-Cov-2 / substanțe necesare pentru decontaminare / biocide, etc; * Combinezon, inclusiv cu glugă şi protecţie încălţăminte, vizieră de protecţie, mănuşi de unică folosință, măști de protecție, izolete cu presiune negativă pentru transportul pe targă.   **Recomandăm consultarea *Listei indicative a echipamentelor medicale recomandată de Organizația Mondială a Sănătății (Anexa 13)***  **ATENȚIE! Prin acest tip de proiecte nu se poate solicita finanțare pentru crearea unor secții noi în cadrul unităților sanitare ci exclusiv pentru dotarea suplimentară a secțiilor existente, la data de 01.02.2020 sau extinderea acestora.** |
|  |  |
|  | Crearea unor capabilități medicale mobile / formațiuni medicale mobile de diagnostic și tratament utilizate în combaterea răspândirii COVID-19 / spitale modulare rol 1, 2 și 3 / containere de logistică medicală, având în vedere evoluţia situaţiei epidemiologice pe teritoriul României şi evaluarea riscului de sănătate publică pentru perioada imediat următoare, care indică o creştere a numărului de persoane infectate și depășirea capacității unităților sanitare. |
|  | Dotarea centrelor sociale rezidențiale publice pentru categorii vulnerabile (persoane vârstnice/ persoane cu dizabilități / copii, etc), a unităților / instituțiilor de învățământ de stat cu echipamente de protecție, în special, dar fără a fi limitate la: combinezon, inclusiv cu glugă şi protecție încălțăminte, vizieră de protecție, mănuși de unică folosință, măști de protecție, biocide, soluții necesare asigurării igienei și dezinfecției, alte materiale de protecție, etc |

**ATENȚIE! Prin prezentul Ghid, nu se finanțează executarea de lucrări de construcție / reabilitare!**

**ATENȚIE! Beneficiarii vor asigura păstrarea evidenței distribuirii echipamentelor de protecție către utilizatorii finali!**

### 1.3.2 Activități finanțabile în cadrul OS 9.1

Proiectele propuse în cadrul acestui obiectiv specific vor finanța:

* ***Achizițiile realizate până la momentul depunerii cererii de finanțare sau care urmează a fi realizate aferente acțiunilor finanțabile în cadrul prezentului apel de proiecte prezentate în secțiunea 1.3.1***

*Achizițiile au fost / vor fi realizate de către solicitanții eligibili conform prezentului ghid.*

* ***Managementul de proiect, ca parte integrantă a proiectelor și limitat la maximum 10% din valoarea eligibilă a proiectului, dar nu mai mult de 10.000 euro (***la cursul InforEuro din luna anterioară depunerii cererii de finanțare)***;***

Această activitate este eligibilă doar în situația în care, prin proiect, se propun achiziții care nu sunt inițiate la data depunerii cererii de finanțare.

* ***Activitățile de informare și promovare a proiectului,*** *conform regulilor de informare și publicitate*
* ***Audit financiar.***

În scopul asigurării unei identități vizuale armonioase și pentru respectarea unitară a regulilor privind vizibilitatea, beneficiarii vor trebui să aplice cel puțin măsurile minime obligatorii din cadrul Manualului de Identitate Vizuală pentru Instrumente Structurale 2014-2020 (care poate fi accesat la adresa <http://mfe.gov.ro/identitate-vizuala/>). Activitățile de comunicare vor fi adaptate din punct de vedere al valorii, frecvenței și complexității, în funcție de specificitatea proiectului gestionat de beneficiar.

## Tipuri de solicitanți

* Pentru proiecte de tip A, sunt eligibili următorii solicitanți și parteneriatele între aceștia, după caz:
  + Unitățile sanitare publice care asigură asistenţa medicală pacienţilor testaţi pozitiv cu virusul SARS-CoV-2 / Unitățile sanitare publice de suport pentru pacienţii testaţi pozitiv sau suspecţi cu virusul SARS-CoV-2 prevăzute în Ordinul ministrului sănătății nr. 555 din 3 aprilie 2020 privind aprobarea [Planului de măsuri](http://legislatie.just.ro/Public/DetaliiDocumentAfis/224889) pentru pregătirea spitalelor în contextul epidemiei de coronavirus COVID-19, a Listei spitalelor care asigură asistența medicală pacienților testați pozitiv cu virusul SARS-CoV-2 în faza I și în faza a II-a și a Listei cu spitalele de suport pentru pacienții testați pozitiv sau suspecți cu virusul SARS-CoV-2, cu modificările și completările ulterioare;
  + Alte unități sanitare publice inclusiv unități sanitare cu personalitate juridică aferente sistemului naţional de apărare, ordine publică şi securitate naţională pentru care Ministerul Sănătății stabilește necesitatea dotării*;*
  + Ministerul Sănătății / alte autorități publice centrale și autorități publice locale, sau unități aflate în subordonarea, coordonarea sau sub autoritatea acestora care au derulat / derulează achiziții în beneficiul unor unități sanitare publice / unități publice de intervenţie integrată / entităților publice implicate în activitatea de transfuzie sanguină, pentru care Ministerul Sănătății stabilește necesitatea dotării*.*
* Pentru proiecte de tip B, solicitantul eligibil este:
  + Inspectoratul General pentru Situaţii de Urgenţă (IGSU)
  + Ministerul Apărării Naționale în parteneriat cu IGSU.
* Pentru proiecte de tip C, solicitanții eligibili sunt:
  + Autoritățile publice locale în parteneriat cu furnizorii publici de servicii de asistență socială din județ pentru categoriile vulnerabile
  + Primăria Municipiului București / autorități publice locale aferente sectoarelor Municipiului București / unități aflate în subordonarea, coordonarea sau sub autoritatea acestora furnizoare de servicii publice de asistență socială pentru categoriile vulnerabile
  + Ministerul Educației și Cercetării pentru proiecte care vizează unitățile / instituțiile de învățământ de stat

## Grup țintă

Grupul țintă este reprezentat de populația României.

## Indicatori

Proiectele de tip A și C vor propune în mod obligatoriu o contribuție la următorul indicator de realizare imediată:

| **ID** | **Indicator de realizare imediată** | **Unitate de măsură** |
| --- | --- | --- |
| 2S130 | Entități publice dotate / sprijinite pentru gestionarea crizei sanitare cauzate de SARS-CoV-2 | Nr. |

Proiectele de tip B vor propune în mod obligatoriu o contribuție la următorul indicator de realizare imediată:

| **ID** | **Indicator de realizare imediată** | **Unitate de măsură** |
| --- | --- | --- |
| 2S131 | Unități medicale mobile | Nr. |

De asemenea, solicitantul va:

* detalia dotările propuse prin indicatori fizici suplimentari (de ex. număr de paturi de terapie intensivă suplimentare achiziționate, etc);
* explica modul în care proiectul contribuie la indicatorul de rezultat al programului.

|  |  |  |
| --- | --- | --- |
| **ID** | **Indicator de rezultat al POIM** | **Unitate de măsură** |
| 2S132 | Capacitate adecvată de îngrijire și tratament a cazurilor de infecție cu virusul SARS-CoV-2/ de gestionare a crizei sanitare | Indicatorul propus este unul calitativ:  *• Înainte de intervenția POIM: NU*  *• Ulterior intervenției POIM: DA* |

**Definițiile indicatorilor și indicații privind cuantificarea acestora**

**Entități publice dotate / sprijinite pentru gestionarea crizei sanitare cauzate de COVID - 19** = Unități sanitare publice / centre sociale rezidențiale / alte entități publice, de ex. școli dotate cu echipamente de protecție pentru elevi, cadre didactice, etc, dotate / sprijinite prin proiect pentru gestionarea crizei sanitare. Proiectul trebuie să propună dotarea cel puțin a unei entități publice.

**Unități medicale mobile** = Capabilități medicale mobile / formațiuni medicale mobile de diagnostic și tratament utilizate în combaterea COVID-19. Proiectul trebuie să propună dotarea cu cel puțin o unitate medicală mobilă.

**Capacitate adecvată de îngrijire și tratament a cazurilor de infecție cu virusul COVID-19 / de gestionare a crizei sanitare =** Capacitatea adecvată de îngrijire și tratament a cazurilor de infecție cu virusul COVID-19 / de gestionare a crizei sanitare poate fi asigurată prin:

* ***Dotarea unităților sanitare / entităților publice cu rol în gestionarea crizei sanitare cu necesarul de echipamente stabilit de autoritățile responsabile respectiv Ministerul Sănătății, Ministerul Educației, alte autorități publice***.

**Atenție!**

Pe lângă indicatorul de realizare imediată, fiecare proiect va avea și indicatori fizici.

În ceea ce privește monitorizarea efectelor asupra mediului (Anexa 8), deoarece proiectele constau exclusiv în achiziția de echipamente, se va urmări în vederea raportării anuale doar indicatorul nr. 6 *Număr de persoane influenţate pozitiv sau negativ de fiecare factor de risc sau formă de impact, identificaţi în cadrul proiectelor POIM*;

## Alocarea stabilită pentru apelul de proiecte

Bugetul alocat apelului de proiecte este după cum urmează:

| **Acțiune** | **Alocare netă POIM (mil. euro)\*** | **Buget limită apel (mil. euro)\*\*** | **Buget limită supracontractare (mil. euro)\*\*\*** |
| --- | --- | --- | --- |
| *Proiecte de tip A* | 250 | 300 | 300 |
| *Proiecte de tip B* | 50 | 50 | 50 |
| *Proiecte de tip C* | 50 | 50 | 50 |

*Aceste alocări bugetare sunt indicative AM POIM putând decide limitarea sau extinderea acestor sume în funcție de evoluția globală la nivelul axei prioritare. Totodată, alocările pe acțiuni pot fi modificate în funcție de solicitările primite și de necesitatea atingerii indicatorilor respectivi.*

\**Alocare indicativă*

\*\**Bugetul limită al apelului prezintă nivelul maxim până la care AM POIM primește cereri de finanțare.*

*\*\*\*Bugetul limită de supracontractare este indicativ, AM POIM putând decide limitarea sau extinderea acestor sume, după caz, prin aplicarea plafonului maxim de supracontractare pentru POIM prevăzut în OUG 40/2015 cu modificările și completările ulterioare*

## Valoarea minimă și maximă a proiectului, rata de cofinanțare

### 1.8.1 Valoarea proiectelor

Prin prezentul Ghid nu se finanțează proiecte majore așa cum sunt acestea definite prin art. 100 din cadrul Regulamentului 1303/2013.

*Proiecte de tip A*

* Valoarea maximă eligibilă / proiect este de 10 milioane de euro;
* Cumulativ, valoarea eligibilă a proiectelor aceluiași solicitant, individual sau în parteneriat, în cadrul apelului nu poate depăși pragul de 10 milioane euro;
* Valoarea maximă eligibilă a investițiilor propuse pentru o unitate sanitară publică printr-unul sau mai multe proiecte, indiferent de tipul solicitantului, nu poate depăși 10 milioane euro.
* Prevederile privind valoarea eligibilă maximă / proiect, precum și valoarea eligibilă cumulată maximă nu se aplică Ministerului Sănătății și IGSU.

*Proiecte de tip B*

* În cazul proiectelor depuse de către IGSU, valoarea maximă eligibilă / proiect este de 49 milioane de euro;
* În cazul proiectelor depuse de Ministerul Apărării Naționale în parteneriat cu IGSU, valoarea maximă eligibilă / proiect este de 15 milioane de euro;
* Cumulativ, valoarea maximă eligibilă a proiectelor Ministerului Apărării Naționale în parteneriat cu IGSU, în cadrul apelului nu poate depăși pragul de 15 milioane euro;

*Proiecte de tip C*

* Valoarea maximă eligibilă / proiect este de 3 milioane de euro;
* Cumulativ, valoarea eligibilă a proiectelor aceluiași solicitant, individual sau în parteneriat, în cadrul apelului nu poate depăși pragul de 3 milioane euro.
* Prevederile privind valoarea eligibilă maximă / proiect și valoare maximă cumulată a proiectelor aceluiași solicitant nu se aplică Ministerului Educației și Cercetării.

Plafoanele maxime de mai sus, se vor calcula la cursul InforEuro din luna anterioară depunerii cererii de finanțare.

### 1.8.2 Ratele de cofinanțare a proiectelor

Pentru proiectele finanţate în cadrul apelului, se asigură finanțarea integrală a cheltuielilor eligibile astfel:

|  |  |
| --- | --- |
| Valoarea maximă a finanţării acordate pentru costurile totale eligibile (FEDR) | 100% |
| Contribuţia eligibilă minimă a beneficiarului (buget de stat) | 0% |

## 1.9 Ajutor de stat

Potrivit Notei Comisiei Europene *Măsuri de sprijin legate de COVID-19 și normele privind ajutorul de stat* (Anexa 14), sprijinul financiar acordat din fonduri naționale/europene serviciilor de sănătate sau altor servicii publice pentru soluționarea situației COVID-19 reprezintă, în mod normal, un exercițiu de putere publică și, prin urmare, nu intră în sfera de aplicare a controlului ajutoarelor de stat. Astfel, achiziția de urgență a materialelor și echipamentelor sanitare necesare în contextul epidemiei în România reprezintă o prerogativă a statului si, prin urmare, nu implică elemente de natura ajutorului de stat.

# Capitolul 2. Reguli pentru acordarea finanțării

## 2.1 Eligibilitatea solicitantului/partenerilor

**Solicitantul, inclusiv partenerii trebuie să îndeplinească următoarele condiții de natură instituţională, legală şi financiară:**

1. Se încadrează în categoria beneficiarilor eligibili, inclusiv parteneriatele între aceștia, conform secțiunii 1.4 din prezentul Ghid al Solicitantului

* *Se probează prin Declarația de eligibilitate (Anexa 4)*
* *În cazul unităților sanitare publice care nu sunt cuprinse în anexa II a Ordinul Ministrului sănătății nr. 555 din 3 aprilie 2020 privind aprobarea* [*Planului de măsuri*](http://legislatie.just.ro/Public/DetaliiDocumentAfis/224889) *pentru pregătirea spitalelor în contextul epidemiei de coronavirus COVID-19, a Listei spitalelor care asigură asistența medicală pacienților testați pozitiv cu virusul SARS-CoV-2 în faza I și în faza a II-a și a Listei cu spitalele de suport pentru pacienții testați pozitiv sau suspecți cu virusul SARS-CoV-2, cu modificările și completările ulterioare, în etapa de verificare administrativă și a eligibilității, AM POIM va solicita Ministerului Sănătății emiterea unui aviz privind oportunitatea și necesitatea dotării acestora pentru managementul cazurilor de infecție SARS-CoV 2*.
* *Avizul de oportunitate și necesitate emis de către Ministerul Sănătății se aplică și pentru unitățile sanitare publice care nu sunt cuprinse în Ordinul Ministrului sănătății nr. 555 din 3 aprilie 2020 privind aprobarea* [*Planului de măsuri*](http://legislatie.just.ro/Public/DetaliiDocumentAfis/224889) *pentru pregătirea spitalelor în contextul epidemiei de coronavirus COVID-19, a Listei spitalelor care asigură asistența medicală pacienților testați pozitiv cu virusul SARS-CoV-2 în faza I și în faza a II-a și a Listei cu spitalele de suport pentru pacienții testați pozitiv sau suspecți cu virusul SARS-CoV-2, cu modificările și completările ulterioare, în beneficiul cărora se derulează achiziții de către alți solicitanți de finanțare eligibili.*

1. Solicitantul, inclusiv partenerii nu se încadrează într-una din situaţiile de mai jos:
   * + 1. este în incapacitate de plată/ în stare de insolvenţă, conform Ordonanței de Urgență a Guvernului nr. 46/2013privind criza financiară și insolvența unităților administrative teritoriale, respectiv conform Legi nr. 85/2014 privind procedura insolvenței, cu modificările și completările ulterioare, după caz;
       2. este în stare de faliment, lichidare, are afacerile conduse de un lichidator judiciar sau activităţile sale comerciale sunt suspendate ori fac obiectul unui aranjament cu creditorii sau este într-o situaţie similară cu cele anterioare, reglementată prin lege, ori face obiectul unei proceduri legale pentru declararea sa în stare de faliment, lichidare, conducerea afacerilor de un lichidator judiciar sau activităţile sale comerciale sunt suspendate ori fac obiectul unui aranjament cu creditorii;
       3. nu şi-a îndeplinit obligaţiile de plată a impozitelor, taxelor şi contribuţiilor de asigurări sociale către bugetele componente ale bugetului general consolidat, și bugetului local în conformitate cu prevederile legale în vigoare în România;
       4. reprezentantul legal a suferit condamnări definitive datorate unei conduite profesionale îndreptată împotriva legii, decizie formulată de o autoritate de judecată ce are forţă de res judicata;
       5. a fost subiectul unei judecăţi de tip res judicata pentru fraudă, corupţie, implicarea în organizaţii criminale sau în alte activităţi ilegale, în detrimentul intereselor financiare ale Comunităţii Europene;

* *Se probează prin Declarația de eligibilitate (Anexa 4)*

1. Reprezentantul legal al solicitantului, inclusiv partenerului și membrii UIP nu se află în situație de conflict de interese, astfel cum este definit în legislaţia naţională;

* *Se probează prin Declarația privind conflictul de interese (Anexa 4)*

1. Solicitantul, inclusiv partenerii, demonstrează capacitatea de implementare (tehnică și administrativă):

* *Se probează cu Decizia privind înfiinţarea UIP pentru solicitant și parteneri și CV-urile membrilor UIP și fișele de post, atât pentru personalul care va asigura managementul proiectului, cât și a celor care vor asigura expertiza tehnică necesară derulării activităților proiectului;*

1. Solicitantul, inclusiv partenerii, demonstrează capacitatea financiară pentru derularea proiectului:

* *Se probează prin bugetul aprobat al solicitantului sau prin demararea procedurilor de includere în buget, după caz;*

## 2.2 Eligibilitatea proiectului

Pentru a fi eligibile, proiectele propuse spre finanțare trebuie să îndeplinească următoarele condiții:

* 1. Proiectul se încadrează în categoriile de acțiuni finanțabile menționate în prezentul Ghid, iar perioada de implementare a proiectului este corelată cu perioada de eligibilitate a cheltuielilor (01.02.2020 – 31.12.2020, cu posibilitate de extindere în funcție de evoluția epidemiei)

*Perioada de eligibilitate a cheltuielilor începe de la data de 01.02.2020, în conformitate cu Regulamentul nr. 460/2020, art. 2, par. 3, respectiv data de la care a fost prevăzută eligibilitatea cheltuielilor aferente situației de urgență cauzate de criza COVID-19. Aceasta înseamnă că*  *vor fi eligibile exclusiv costurile aferente achizițiilor pentru dotările relevante în combaterea crizei sanitare, cauzată de virusul COVID-19, care au fost angajate și plătite începând cu data de 01.02.2020.*

* *Se probează prin secțiunile Activități previzionate și Plan de achiziții din cererea de finanțare* 
  1. Valoarea eligibilă a proiectului și/sau valorile eligibile ale proiectelor depuse de către un singur solicitant se încadrează în limita prevăzută de prezentul ghid
* *Se probează prin secțiunea Buget Activități și Cheltuieli din cererea de finanțare*
  1. Scopul și obiectivele proiectului trebuie să fie în concordanță cu tipurile de acțiuni și cu activitățile eligibile din prezentul ghid
* *Se probează prin secțiunile Obiectivele proiectului și Justificare din cererea de finanțare*
  1. Activităţile proiectului prezent nu au fost finanţate în ultimii 5 ani şi nu sunt finanţate în prezent din alte fonduri publice, altele decât ale solicitantului
* *Se probează prin Declarația de eligibilitatea a solicitantului/partenerilor;*
* *Se probează prin lista echipamentelor similare achiziționate din alte surse / primite prin alte achiziții (ex. achiziții comune la nivel UE; achiziții prin mecanismul ONAC, achiziții prin Unitatea de Management a Proiectului cu Banca Mondială din cadrul Ministerului Sănătății)) sau donații începând cu 01.02.2020*
  1. Bugetul proiectului respectă indicațiile privind încadrarea în categoriile de cheltuieli;
* *Se probează prin secțiunea Buget Activități și Cheltuieli din cererea de finanțare și încadrarea în categoriile și după caz subcategoriile de cheltuieli din Anexa 6 a prezentului Ghid;*
  1. Costurile prevăzute în bugetul proiectului sunt fundamentate, rezonabile și proporționale în raport cu activitățile propuse și complexitatea acestora.
* *Se vor urmări documentele justificative pentru fiecare tip de cost (de exemplu contracte similare / oferte de preţ etc.)*
  1. Activitățile derulate în cadrul proiectului respectă legislaţia naţională/comunitară și regulile în domeniul egalităţii de şanse, dezvoltării durabile, achiziţiilor publice (inclusiv dacă sunt incluse activităţi care au fost demarate anterior depunerii proiectului), informării şi publicităţii şi ajutorului de stat (politici europene și teme orizontale[[1]](#footnote-1))
* *Se probează prin Declarația de eligibilitate*
* *Se probează prin secțiunile Atribute proiect, Principii Orizontale, Plan de achiziții din cererea de finanțare*
* *Se probează prin Planul de informare și publicitate*

**ATENȚIE!**

**În ceea ce privește derularea procedurilor de achiziție publică în situații de extremă urgență, se va verifica respectarea prevederilor impuse în acest caz de legislația națională și europeană în materie de achiziții publice, respectiv:**

* **Legea nr. 98/2016 din 19 mai 2016 privind achiziţiile publice, cu modificările și completările ulterioare;**
* **Legea nr. 99/2016 privind achizițiile sectoriale, cu modificările și completările ulterioare;**
* **Directiva 2014/24/UE a Parlamentului European și a Consiliului din 26 februarie 2014 privind achizițiile publice și de abrogare a Directivei 2004/18/CE**

**Opțiunile și mecanismele legale disponibile sunt descrise și în Comunicarea CE (2020/C 108 I/01): Orientările Comisiei Europene pentru utilizarea cadrului legal, privind achizițiile publice în situația de urgentă legată de criza COVID-19 (anexată la prezentul Ghid).**

* 1. Proiectul include descrierea clară a legăturii cu alte finanțări sau alte proiecte finanțate din fonduri comunitare sau naționale
* *Se probează prin Declarația de eligibilitate;*
* *Se probează prin lista echipamentelor similare (Anexa 11) achizionate din alte surse / primite prin alte achiziții (ex. achiziții comune la nivel UE; achiziții prin mecanismul ONAC, achiziții prin Unitatea de Management a Proiectului cu Banca Mondială din cadrul Ministerului Sănătății) începând cu 01.02.2020*
* *Se probează prin secțiunea Finanțările anterioare/solicitate*
  1. Solicitantul, inclusiv partenerii, demonstrează capacitatea de a asigura mentenanța și păstrarea în bune condiții a echipamentelor
* *Se probează prin Declarația de angajament (Anexa 4) și se descrie în secțiunea Sustenabilitate* 
  1. Dacă proiectul conţine investiţii realizate înainte de depunerea cererii de finanţare, acestea au fost verificate din punct de vedere al legislaţiei în vigoare privind achiziţiile publice şi au fost formulate concluzii care permit acceptarea proiectului ca fiind eligibil cu sau fără condiţii.
* *Conform documentului elaborat de Serviciul de Achiziţii din AMPOIM, vizând verificarea dosarului de achiziție publică depus de către solicitant* 
  1. Investiţiile proiectului sunt necesare pentru asigurarea unui răspuns în timp util și eficient al sistemului medical public la criza COVID - 19 / pentru gestionarea crizei sanitare COVID – 19:
* *Se probează prin Anexa 10 Lista de investiții*
* *AM POIM va solicita, în procesul de evaluare, pentru proiectele de tip A, Ministerului Sănătății emiterea avizului de oportunitate și necesitate a investițiilor proiectului în raport cu criza COVID – 19[[2]](#footnote-2)*

## 2.3 Eligibilitatea cheltuielilor

**Baza legală:**

Regulamentul (UE, EURATOM) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014 – 2020;

Regulamentul (UE) nr. 1303/2013 al Parlamentului European și al Consiliului din 17 decembrie 2013 de stabilire a unor dispoziții comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală și Fondul european pentru pescuit și afaceri maritime, precum și de stabilire a unor dispoziții generale privind Fondul european de dezvoltare regională, Fondul social european, Fondul de coeziune și Fondul european pentru pescuit și afaceri maritime și de abrogare a Regulamentului (CE) nr. 1083/2006 al Consiliului;

Regulamentul (UE) nr. 1300/2013 al Parlamentului European și al Consiliului din 17 decembrie 2013 privind Fondul de Coeziune și de abrogare a Regulamentului (CE) nr. 1084/2006,

Hotărârea nr. 399/2015 privind regulile de eligibilitate a cheltuielilor efectuate în cadrul operațiunilor finanțate prin Fondul european de dezvoltare regională, Fondul social european şi Fondul de coeziune 2014-2020

Legislația națională și europeană în vigoare la data semnării contractului de finanțare;

Instrucțiunile AM, pentru contractele de finanțare semnate după data (publicării) acestora

Pentru a fi eligibile în vederea finanţării prin POIM, toate cheltuielile trebuie să fie defalcate în bugetul cererii de finanțare, să respecte prevederile Hotărârii Guvernului nr. 399/2015, să corespundă obiectivelor POIM şi să fie incluse în Cererea de finanţare aprobată.

Pentru a fi rambursată, o cheltuială trebuie să îndeplinească, în mod cumulativ, următoarele condiţii:

1. să fie angajată de către beneficiar şi plătită de acesta în condiţiile legii între 01.02.2020 şi 31.12.2020;

și, conform HG nr. 399/2015, cu modificările și completările ulterioare:

1. să fie însoţită de facturi emise în conformitate cu prevederile legislaţiei naţionale sau a statului în care acestea au fost emise ori de alte documente contabile pe baza cărora se înregistrează obligaţia de plată şi de documente justificative privind efectuarea plăţii şi realitatea cheltuielii efectuate, pe baza cărora cheltuielile să poată fi verificate/controlate/auditate, cu respectarea prevederilor art. 131 alin. (2) şi (4) din Regulamentul (UE) nr. 1303/2013;
2. să fie în conformitate cu prevederile programului;
3. să fie în conformitate cu contractul/decizia/ordinul de finanţare, încheiat între autoritatea de management şi beneficiar, cu respectarea art. 65 alin. (11), art. 70, art. 71, art. 125 alin. (1) şi art. 140 din Regulamentul (UE) nr. 1303/2013;
4. să fie rezonabilă şi necesară realizării operaţiunii;
5. să respecte prevederile legislaţiei Uniunii Europene şi naţionale aplicabile;
6. să fie înregistrată în contabilitatea beneficiarului, cu respectarea prevederilor art. 67 din Regulamentul (UE) nr. 1303/2013.

În plus, o cheltuială este eligibilă dacă:

* activitățile proiectului pentru care se rambursează cheltuiala nu au fost finanțate, în ultimii 5 ani înainte de data depunerii cererii de finanțare, din fonduri publice, altele decât fondurile proprii ale beneficiarului

Cheltuielile identificate de beneficiar vor fi încadrate pe categoriile de cheltuieli din Anexa 6.

În cadrul apelului de proiecte, nu sunt eligibile următoarele tipuri de cheltuieli (în conformitate cu prevederile Art. 13, lit. h din HG 399/2015 cu modificările și completările ulterioare):

* cheltuieli aferente contribuției în natură
* cheltuieli cu amortizarea
* cheltuieli de leasing
* cheltuieli cu achiziția de mijloace de transport pentru managementul operațiunii
* cheltuieli cu închirierea
* cheltuieli generale de administrație

**Prefinanțarea**

**Baza legală:**

* **Ordonanţa de urgenţă a guvernului nr. 40/2015 privind gestionarea financiară a fondurilor europene pentru perioada de programare 2014-2020, cu modificările și completările ulterioare**

Prefinanțarea se acordă, în conformitate cu prevederile OUG nr. 40/2015 privind gestionarea financiară a fondurilor europene pentru perioada de programare 2014-2020, cu modificările și completările ulterioare și ale HG nr. 93/2016 pentru aprobarea Normelor metodologice de aplicare a prevederilor OUG nr. 40/2015, cu modificările și completările ulterioare:

* din fonduri europene nerambursabile;
* Beneficiarilor / liderilor de parteneriat/ partenerilor, alții decât cei prevăzuți la art. 6 alin. 1 - 4 și 6 din OUG nr. 40/2015;
* în tranșe de maximum 30% din valoarea eligibilă a proiectului, fără depăşirea valorii totale eligibile a contractului de finanţare, cu condiţia să existe contracte de achiziţie de produse, echipamente şi de lucrări aflate în implementare;
* cu excepţia primei tranşe de prefinanţare acordate, următoarele tranşe de prefinanţare se acordă cu deducerea sumelor necheltuite din tranşa anterior acordată.

În cazul proiectelor implementate în parteneriat, liderul de parteneriat depune cererea de prefinanțare, iar autoritatea de management virează valoarea cheltuielilor solicitate în conturile liderului de parteneriat/ partenerilor care urmează să le utilizeze, conform contractului de finanțare și a prevederilor acordului de parteneriat care reprezintă partea integrantă a acestuia.

Beneficiarul/ liderul de parteneriat care a depus cerere de prefinanţare are obligaţia depunerii unei / unor cereri de rambursare care să cuprindă cheltuielile efectuate din tranşa de prefinanţare acordată, în cuantum cumulat de minimum 50% din valoarea acesteia, în termen de maximum 180 de zile calendaristice de la data la care autoritatea de management a virat tranşa de prefinanţare în contul beneficiarului, fără a depăşi durata contractului de finanţare. În cazul în care Beneficiarul/ liderul de parteneriat nu a depus cererea de rambursare în termenul prevăzut, acesta este obligat să justifice utilizarea prefinanţării, prin cereri de rambursare, înaintea depunerii unei alte cereri de prefinanţare.

În cazul proiectelor implementate în parteneriat, pentru care cererea de prefinanţare a inclus sume aferente activităţilor unuia sau mai multor parteneri, liderul de parteneriat poate solicita acordarea unei noi tranşe de prefinanţare care să cuprindă sume destinate exclusiv realizării activităţilor liderului de parteneriat/ partenerului /partenerilor pentru care au fost deja depuse una sau mai multe cereri de rambursare prin care se justifică tranşa anterioară de prefinanţare, în cuantum de minimum 50% din valoare acordată pentru activităţile acestora.

Beneficiarii/ liderii de parteneriat/ partenerii au obligaţia restituirii integrale/ parţiale a prefinanţării acordate, în cazul în care aceştia nu justifică prin cereri de rambursare utilizarea corespunzătoare, conform prevederilor contractelor de finanţare şi a normelor metodologice la OUG nr. 40/2015.

Beneficiarii/ liderii de parteneriat/ partenerii care au primit prefinanţare pot justifica utilizarea acesteia prin cheltuieli eligibile cuprinse în cereri de rambursare, depuse conform termenelor prevăzute în legislaţia naţională în vigoare, aferente atât fondurilor externe nerambursabile, cât şi cofinanţării de la bugetul de stat.

Ȋn cazul în care autoritatea de management autorizează cheltuieli eligibile cuprinse în cererile de rambursare care justifică utilizarea prefinanțării acordate, cheltuieli aferente fondurilor externe nerambursabile şi cofinanţării de la bugetul de stat, contravaloarea acestora se deduce din valoarea prefinanţării, iar sumele respective nu se mai cuvin a fi rambursate beneficiarilor/ liderilor de parteneriat/partenerilor, după caz.

Autorităţile de management notifică beneficiarii/ liderii de parteneriat/ partenerii cu privire la obligaţia restituirii sumelor aferente prefinanțării acordate și nejustificate. În cazul în care beneficiarii nu restituie autorităţilor de management sumele respective, în termen de 15 zile de la data comunicării notificării, acestea emit decizii de recuperare a prefinanţării, prin care se individualizează sumele de restituit, exprimate în moneda naţională. Decizia constituie titlu de creanţă şi cuprinde elementele actului administrativ fiscal prevăzute de Legea nr. 207/2015 privind Codul de procedură fiscală, republicată, cu modificările şi completările ulterioare.

În titlul de creanţă se indică şi contul în care beneficiarul trebuie să efectueze plata. Titlul de creanţă se transmite debitorului în termen de 5 zile lucrătoare de la data emiterii. Împotriva titlului de creanţă se poate formula contestaţie în termen de 30 de zile de la data comunicării, care se depune la autoritatea publică emitentă a titlului de creanţă contestat şi nu este supusă taxelor de timbru. Introducerea contestaţiei nu suspendă executarea titlului de creanţă. Debitorii au obligaţia efectuării plăţii sumelor stabilite prin decizia de recuperare a prefinanţării, în termen de 30 de zile de la data comunicării acesteia.

Titlul de creanţă constituie titlu executoriu la împlinirea acestui termen. Debitorul datorează pentru neachitarea la termen a obligaţiilor stabilite prin titlul de creanţă o dobândă care se calculează prin aplicarea ratei dobânzii datorate la soldul rămas de plată din contravaloarea în lei a sumelor aferente prefinanțării acordate și nejustificate, din prima zi de după expirarea termenului de plată stabilit, până la data stingerii acesteia. Rata dobânzii datorate este rata dobânzii de politică monetară a Băncii Naţionale a României în vigoare la data comunicării deciziei de recuperare a prefinanţării.

În cazul nerecuperării sumelor stabilite, la expirarea termenului de 30 de zile de la data comunicării deciziei de recuperare a prefinanţării, autorităţile de management comunică titlurile executorii împreună cu dovada comunicării acestora organelor fiscale competente din subordinea Agenţiei Naţionale de Administrare Fiscală, care vor efectua procedura de executare silită, precum şi procedura de compensare potrivit Legii nr. 207/***2015 privind Codul de Procedura Fiscala, republicată, cu modificările și completările ulterioare.***

***Prevederi privind TVA***

**Baza legală:**

* HG nr. 399/2015 privind regulile de eligibilitate a cheltuielilor efectuate în cadrul operaţiunilor finanţate prin Fondul european de dezvoltare regională, Fondul social european şi Fondul de coeziune 2014-2020, cu modificările și completările ulterioare

Pentru a fi eligibilă, cheltuiala cu taxa pe valoarea adăugată trebuie să fie aferentă unor cheltuieli eligibile efectuate în cadrul proiectelor finanţate din fonduri.

Cheltuiala cu taxa pe valoarea adăugată este eligibilă dacă este nerecuperabilă, potrivit legii, cu respectarea prevederilor art. 69 alin. (3) lit. c) din Regulamentul (UE) nr. 1303/2013.

**Implementarea financiară a proiectului**

**Baza legală:**

* **Ordonanţa de urgenţă a guvernului nr. 40/2015 privind gestionarea financiară a fondurilor europene pentru perioada de programare 2014-2020, cu modificările și completările ulterioare**

Implementarea financiară se face prin mecanismul rambursării cheluielilor efectuate sau prin cel al decontării cererilor de plată așa cum prevede OUG 40/2015, cu modificările și completările ulterioare. Obligaţiile beneficiarului şi ale AM referitor la plăţi sunt detaliate în conţinutul contractului de finanţare.

* **Mecanismul rambursării cheltuielilor efectuate**

Implică transmiterea de către beneficiari a unor cereri de rambursare în care sunt solicitate la rambursare cheltuieli care au fost efectuate și pentru care sunt atașate dovezi ale efectuării cheltuielilor.

Beneficiarii/ liderii de parteneriat au obligaţia de a depune la autoritatea de management cereri de rambursare pentru cheltuielile efectuate care nu au fost incluse în cereri de rambursare aferente unor cereri de plată sau a unor cereri de rambursare aferente unor cereri de prefinanțare, conform dispozițiilor legale aplicabile.

În termen de maximum 30 de zile lucrătoare de la data depunerii de către beneficiar/ lider de parteneriat la autoritatea de management (direcțiile teritoriale), a cererii de rambursare întocmite conform contractului de finanţare, autoritatea de management autorizează cheltuielile eligibile cuprinse în cererea de rambursare și efectuează plata sumelor autorizate în termen de 3 zile lucrătoare de la momentul de la care autoritatea de management dispune de resurse în conturile sale. După efectuarea plății, autoritatea de management notifică beneficiarilor/ liderilor de parteneriat plata aferentă cheltuielilor autorizate din cererea de rambursare.

Pentru depunerea de către beneficiar/ liderul de parteneriat a unor documente adiţionale sau clarificări solicitate de autoritatea de management, termenul de 30 de zile lucrătoare poate fi întrerupt fără ca perioadele de întrerupere cumulate să depăşească 10 zile lucrătoare.

În cazul aplicării unor reduceri procentuale de către autorităţile de management în conformitate cu art. 6 alin. (3) din OG nr. 66/2011 privind prevenirea, constatarea şi sancţionarea neregulilor apărute în obţinerea şi utilizarea fondurilor europene şi/ sau a fondurilor publice naţionale aferente acestora, notificarea beneficiarilor/ liderilor de parteneriat privind plata cheltuielilor aferente autorizate se va realiza în termen de maximum 10 zile lucrătoare de la efectuarea plăţii.

În cazul ultimei cereri de rambursare depuse de beneficiar/ liderul de parteneriat în cadrul proiectului, termenul de 30 de zile lucrătoare poate fi prelungit cu durata necesară efectuării tuturor verificărilor procedurale specifice autorizării plăţii finale, dar nu mai mult de 90 de zile.

Nedepunerea de către beneficiar/ liderul de parteneriat a documentelor sau clarificărilor solicitate în termenul prevăzut în contractul de finanțare atrage respingerea, parţială sau totală, după caz, a cererii de rambursare.

Pentru proiectele implementate în parteneriat, liderul de parteneriat depune cererea de rambursare, iar Autoritatea de management virează, după efectuarea verificărilor, valoarea cheltuielilor rambursabile în conturile liderilor de parteneriat/ partenerilor care le-au efectuat, fără a aduce atingere contractului de finanțare și a prevederilor acordului de parteneriat, partea integrantă a acestuia/ acesteia.

* **Mecanismul decontării cererilor de plată**

Se aplică beneficiarilor de proiecte finanțate din fonduri europene, alţii decât cei prevăzuţi la art. 6 alin. (1) - (4) şi (6) din OUG nr. 40/2015 privind gestionarea financiară a fondurilor europene pentru perioada de programare 2014-2020.

După primirea facturilor pentru livrarea bunurilor/ prestarea serviciilor/ execuţia lucrărilor recepţionate, acceptate la plată, a facturilor de avans în conformitate cu clauzele prevăzute în contractele de achiziţii aferente proiectelor implementate, acceptate la plată, a statelor privind plata salariilor, a statelor/centralizatoarelor pentru acordarea burselor, subvenţiilor, premiilor şi onorariilor, beneficiarul depune cererea de plată şi documentele justificative aferente acesteia.

Pentru proiectele implementate în parteneriat, liderul de parteneriat depune cererea de plată iar autoritatea de management virează, după efectuarea verificărilor, valoarea cheltuielilor rambursabile în conturile liderului de parteneriat/ partenerilor care le-au angajat, fără a aduce atingere contractului de finanțare și a prevederilor acordului de parteneriat, partea integrantă a acestuia.

Beneficiarii/ liderii de parteneriat/ partenerii, alții decât cei prevăzuți la art. 6 și 7 din OUG nr. 40/2015, au obligația de a achita integral contribuția proprie aferentă cheltuielilor eligibile incluse în documentele anexate cererii de plată.

În termen de maximum 30 de zile lucrătoare de la data depunerii de către beneficiar/ liderul de parteneriat a cererii de plată cu respectarea prevederilor art. 20, alin. (2) și (4) din OUG nr. 40/2015, autoritatea de management efectuează verificarea cererii de plată. După efectuarea verificărilor Autoritatea de management virează beneficiarului/ liderului de parteneriat/ partenerului valoarea cheltuielilor rambursabile, în termen de 3 zile lucrătoare de la momentul de la care aceasta dispune de resurse în conturile sale, într-un cont distinct de disponibil deschis pe numele beneficiarilor/ liderii de parteneriat/ partenerilor la unităţile teritoriale ale Trezoreriei Statului. În ziua următoare virării, autoritatea de management transmite beneficiarilor/ liderilor de parteneriat o notificare, întocmită distinct pentru fiecare dintre aceștia.

Pentru depunerea de către beneficiar/ liderul de parteneriat a unor documente adiţionale sau clarificări solicitate de autoritatea de management, termenul de 20 de zile lucrătoare prevăzut la art. 20, alin. (5) poate fi întrerupt fără ca perioadele de întrerupere cumulate să depăşească 10 zile lucrătoare.

***Sumele primite de beneficiar/ lider de parteneriat/parteneri în baza cererilor de plată nu pot fi utilizate pentru o altă destinație decât cea pentru care au fost acordate.***

În termen de maximum 20 zile lucrătoare de la data încasării sumelor virate de către Autoritatea de Management conform art. 20, alin. (2), beneficiarii au obligaţia de a depune cererea de rambursare aferentă cererii de plată la Autoritatea de management, în care sunt incluse sumele din facturile decontate prin cererea de plată. În cazul proiectelor implementate în parteneriat, liderul de parteneriat depune o cerere de rambursare centralizată la nivel de proiect în care sunt incluse sumele din facturile decontate prin cererea de plată atât liderului cât și partenerului/ partenerilor.

Beneficiarii/ liderii de parteneriat/ partenerii au obligația restituirii integrale sau parțiale a sumelor virate în cazul proiectelor pentru care aceștia nu justifică prin cereri de rambursare utilizarea acestora.

Nerespectarea prevederilor alin. (8) de către beneficiari/ lideri de parteneriat constituie încălcarea contractului de finanţare, autoritatea de management putând decide rezilierea acestuia.

***Proiecte generatoare de venituri***

Proiectele generatoare de venituri au ca baza legală prevederile art. 61 din Regulamentul General nr. 1303/2013 stabilind prevederile generale privind Fondul European pentru Dezvoltare Regională, Fondul Social European şi Fondul de Coeziune, Fondul European Agricol pentru Dezvoltare Rurală și Fondul European pentru Pescuit și Afaceri Maritime.

Conform prevederilor art. 61 alin. 1 din Regulamentul General nr. 1303/2013 “venituri nete” înseamnă intrările de numerar plătite direct de utilizatori pentru bunurile sau serviciile din cadrul operațiunii, cum ar fi taxele suportate direct de utilizatori pentru utilizarea infrastructurii, vânzarea sau închirierea de terenuri sau clădiri ori plățile pentru servicii, minus eventualele costuri de funcționare și de înlocuire a echipamentelor cu durată scurtă de viață, suportate pe parcursul perioadei corespunzătoare. Economiile la costurile de funcționare generate de operațiune, cu excepția economiilor la costurile care decurg din punerea în aplicare a măsurilor de eficiență energetică, se tratează drept venituri nete, cu excepția cazului în care sunt compensate de o reducere egală a subvențiilor de funcționare.

Cheltuielile eligibile ale operațiunii care urmează a fi cofinanțată din resursele fondurilor ESI se reduc în prealabil în funcție de potențialul operațiunii de a genera venituri nete pe parcursul unei perioade de referință specifice care acoperă atât implementarea operațiunii, cât și perioada ulterioară finalizării acesteia.

Principiul proiectelor generatoare de venituri se aplică doar proiectelor de peste 1.000.000 euro

Metoda de calculare a venitului net actualizat al operaţiunilor generatoare de venituri nete se va face potrivit articolului 15 din Regulamentul Delegat (UE) Nr. 480/2014 al Comisiei din 3 martie 2014 de completare a Regulamentului (UE) nr. 1303/2013 al Parlamentului European și al Consiliului de stabilire a unor dispoziții comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală și Fondul european pentru pescuit și afaceri maritime, precum și de stabilire a unor dispoziții generale privind Fondul european de dezvoltare regională, Fondul social european, Fondul de coeziune și Fondul european pentru pescuit și afaceri maritime.

În scopul aplicării metodei menționate la articolul 61 din Regulamentul (UE) nr. 1303/2013, venitul net actualizat al operațiunii se calculează prin deducerea costurilor actualizate din veniturile actualizate și, dacă este cazul, prin adăugarea valorii reziduale a investiției.

Venitul net actualizat al unei operațiuni se calculează pe o perioadă de referință specifică aplicabilă sectorului operațiunii respective. Perioada de referință include perioada de implementare a operațiunii.

Veniturile și costurile se determină prin aplicarea metodei incrementale bazate pe o comparație între veniturile și costurile din scenariul cu noua investiție și veniturile și costurile din scenariul fără noua investiție. În cazul în care o operațiune constă într-un activ nou, veniturile și costurile sunt cele ale noii investiții.

În cazul în care taxa pe valoarea adăugată nu este un cost eligibil în conformitate cu articolul 69 alineatul (3) litera (c) din Regulamentul (UE) nr. 1303/2013, calculul venitului net actualizat se bazează pe cifre care exclud taxa pe valoarea adăugată.

**Având în vedere cele de mai sus, solicitanții de finanțare se vor angaja prin Declarația de Angajament, anexa a cererii de finanțare, cu privire la faptul că folosinţa echipamentelor / bunurilor achiziţionate prin proiect nu va conduce la generarea de venituri nete / profit pentru solicitant / parteneri / entități sanitare publice / alte entități publice beneficiare, prin plăți directe ale pacienților sau prin reducerea unor cheltuieli operaționale.**

**În cazul în care folosinţa echipamentelor / bunurilor achiziţionate prin proiect conduce la încasarea unor plăți directe ale pacienților și/sau la reducerea unor cheltuieli operaționale, solicitanții de finanțare vor aplica metoda de calculare a venitului net actualizat al operaţiunilor generatoare de venituri nete.**

**Notă:**

În cazul modificării actelor normative menționate mai sus, prevederile acestora vor prevala în fața aspectelor explicitate în prezentul ghid, fără a fi necesară modificarea ghidului solicitantului.

# Capitolul 3. Completarea cererii de finanțare

Pentru a propune un proiect în vederea finanţării, solicitantul trebuie să completeze o **Cerere de finanţare**. Elaborarea Cererii de Finanțare se va face conform modelului din Anexa nr. 1. Aceasta se va transmite prin sistemul informatic MySMIS 2014, împreună cu toate anexele solicitate.

Încărcarea cererii în MySMIS, respectiv transmiterea oficială a proiectului spre analiză și aprobare, se va face în limba română.

Completarea Cererii de finanţare în mod clar şi coerent va facilita procesul de evaluare. În acest scop, este necesar ca solicitantul să furnizeze informaţiile într-o manieră concisă, dar completă, să prezinte date relevante pentru înţelegerea proiectului, acţiunile concrete propuse în proiect, indicând clar legătura cu obiectivele şi scopul proiectului, să cuantifice pe cât posibil rezultatele, beneficiile şi costurile proiectului, să prezinte un calendar realist de implementare etc.

Anexele care sunt incomplete, ilizibile sau care nu sunt semnate şi datate vor duce la respingerea proiectului, acesta trebuind redepus.

## 3.1. Înregistrarea solicitantului în sistem

Înainte de demararea completării conținutului cererii de finanțare, solicitanții au obligația înregistrării în sistem, conform indicațiilor furnizate pe site-ul [www.fonduri-ue.ro](http://www.fonduri-ue.ro) și www.mfe.gov.ro

Odată cu înregistrarea solicitantului, este necesară completarea tuturor câmpurilor, întrucât informațiile din această secțiune sunt esențiale pentru evaluarea eligibilității solicitantului sau pentru evaluarea tehnico-economică.

Astfel, la secțiunea solicitant se vor regăsi următoarele informații:

* Date de identificare (denumire, tip – se va selecta dintr-un nomenclator, caracterul de IMM, cod fiscal, cod CAEN principal – dacă o entitate nu are cod CAEN, îl va selecta pe cel mai apropiat de domeniul de activitate, nr. de înegistrare și registrul unde este înregistrată entitatea, data înființării, înregistrare în scop de TVA, entitate de drept publica sau nu)
* Reprezentant legal (funcție, nume, prenume, data nașterii, CNP, date de contact)
* Sediul social
* Date financiare:
  + conturi bancare
  + exerciții financiare (moneda, dată începere, dată de încheiere, număr mediu de salariați, cifră de afaceri, active totale, venituri totale, capital social subscris, capital social propriu, profit net, profit în exploatare, venituri cercetare, cheltuieli cercetare)

*Notă: completarea acestor informații este necesară pentru a stabili eligibilitatea solicitantului; este necesară citirea cu atenție a ghidului solicitantului pentru cerințele legate de exercițiile financiare (pentru acest apel este suficientă completarea informației pentru un singur exercițiu financiar).*

* Finanțări:
  + Asistență acordată anterior, unde se completează cu informații privind proiectele derulate anterior de către solicitant, încheiate sau aflate în derulare
  + Asistență solicitată, unde se completează cu informații privind proiectele depuse pentru obținerea de finanțare pe alte programe

*Notă: informațiile nu trebuie să se limiteze la programele / proiectele finanțate din fonduri europene structurale și de investiții, ci la toate tipurile de finanțări și donații începând cu 01.02.2020*

## 3.2. Completarea cererii de finanțare

Pentru evaluarea cererii de finanțare, aceasta se va completa conform indicațiilor de mai jos și vor fi anexate documentele menționate mai jos:

### 3.2.1 Justificarea proiectului

Cererea de finanțare va justifica necesitatea investiției din perspectiva *răspunsului în timp util și eficient al sistemului medical public la criza COVID – 19.*

Se va prezenta detaliat necesitatea investițiilor și complementaritatea cu *echipamente similare achizionate din alte surse / primite prin alte achiziții (ex. achiziții comun la nivel UE; achiziții MAI prin ONAC) sau prin donații începând cu 01.02.2020.*

După caz, investiţiile vor demonstra îndeplinirea cerinţelor aferente modulelor specificate în legislaţia UE în domeniul protecţiei civile (Decizia 1313/2013/UE şi Decizia 2014/277/UE).

Indicatorul de realizare imediată stabilit prin POIM se va regăsi în proiectele propuse. Prin cererea de finanțare se vor propune indicatorii specifici proiectului, în funcție de tipul de investiție vizat.

Fiecare proiect va demonstra contribuția la indicatorul de rezultat pentru apelul de proiecte. Totodată,

în ceea ce privește monitorizarea efectelor asupra mediului (Anexa 8), deoarece proiectele constau exclusiv în achiziția de echipamente, se va urmări în vederea raportării anuale doar indicatorul nr. 6 *Număr de persoane influenţate pozitiv sau negativ de fiecare factor de risc sau formă de impact, identificaţi în cadrul proiectelor POIM*;

Depunerea cererii de finanțare reprezintă un angajament ferm privind acordul solicitantului în nume propriu și/sau pentru interpuși, cu privire la asumarea obligației de a respecta prevederile Regulamentului (UE) nr. 679 din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul general privind protecția datelor), precum și prevederile Directivei 2002/58/CE privind prelucrarea datelor personale și protejarea confidențialității în sectorul comunicațiilor publice (Directiva asupra confidențialității și comunicațiilor electronice), transpusă în legislația națională prin Legea nr. 506/2004 privind prelucrarea datelor cu caracter personal și protecția vieții private în sectorul comunicațiilor electronice, cu modificările si completările ulterioare.

Astfel, solicitantul își asumă că persoanele din grupul țintă al proiectului au fost informate despre obligativitatea de a furniza datele lor personale, cu respectarea dispozițiilor legale menționate. Fiecare participant, în conformitate cu prevederile legale în vigoare, își va da consimțământul pentru prelucrarea datelor sale cu caracter personal prelucrate în aplicațiile electronice SMIS/MySMIS, în toate fazele de evaluare/ contractare/ implementare/ sustenabilitate a proiectului, cu respectarea dispozițiilor legale menționate.

### 3.2.2 Alte anexe la cererea de finanțare

* **Declarație de eligibilitate**
* **Declarație de angajament**
* **Declarație privind conflictul de interese**
* **Declarația privind eligibilitatea TVA**
* **Pentru demonstrarea capacității financiare**
* Bugetul Solicitantului aprobat sau dovada privind demararea procedurilor de includere în buget, după caz *(va fi actualizat în funcție de cadrul legal privind fluxurile financiare).*
* **Pentru constituirea şi funcţionarea UIP**
* Decizia privind înfiinţarea/extinderea UIP pentru solicitant/partener
* **Planul de informare și publicitate**
* **Acord de parteneriat**
* **Alte documente explicative necesare pentru susținerea anumitor elemente din proiect (identificate de solicitant sau de AM)**

## 3.3. Obiectivele proiectului

Obiectivul general al proiectului va fi stabilit în directă corelare cu rezultatul urmărit prin apelul de proiecte și cu acțiunea selectată spre finanțare, conform secțiunii 1.3.

Obiectivul va face referire la *răspunsul în timp util și eficient al sistemului medical public la criza COVID – 19.* și va descrie modul în care proiectul contribuie la indicatorul de rezultat al programului (Capacitate adecvată de îngrijire și tratament a cazurilor de infecție cu virusul SARS-CoV-2/ de gestionare a crizei sanitare).

Toate obiectivele specifice, acolo unde sunt identificate, vor fi cuantificate în indicatori. Modul de stabilire a indicatorilor este prezentat în secțiunea 1.6.

## 3.4. Context și justificare

Proiectele vor prezenta următoarele informații:

* Contextul promovării proiectului, respectiv necesitatea îmbunătățirii capacității de răspuns a sistemului public medical la criza COVID -19;
* Situația existentă, problemele identificate la nivelul unității sanitare publice care au generat promovarea proiectului în relație cu obiectivele propuse, aspectele care vor fi abordate principalele componente ale proiectului, însoțite de o estimare a costurilor individuale totale (fără defalcarea costurilor pe activități);

În această secțiune **vor fi identificate problemele pentru soluționarea cărora se impune implementarea proiectului/cadrul instituțional/situația actuală,** după caz. Problemele identificate în această secțiunea vor fi corelate cu obiectivele și rezultatele urmărite. De asemenea, se va explica pe scurt, cu trimitere la prevederile legale aplicabile, rolul solicitantului de finanțare în gestionarea crizei COVID – 19 dar și, după caz, al unităților sanitare publice care vor beneficia de investițiile proiectului

## 3.5 Sustenabilitate

În cadrul acestei secțiuni vor fi prezentate informații privind:

* modul în care va fi gestionată investiția după încheierea proiectului;
* măsurile planificate/luate de către beneficiar pentru a asigura utilizarea optimă a investiției în faza de exploatare;
* măsurile planificate pentru evidența distribuirii echipamentelor de protecție către utilizatorii finali.

## 3.6 Complementaritate

Informațiile care vor fi evaluate în capitolul complementaritate permit AM atât evaluarea capacității solicitantului de a implementa proiecte, cât și posibila dublă finanțare.

Pentru această secțiune, solicitantul nu va completa informații suplimentare. Acestea vor fi preluate automat din sistem, așa cum au fost introduse de către acesta la momentul înregistrării, în secțiunile privind Finanțările anterioare / Finanțările solicitate.

## 3.7 Aplicarea principiilor orizontale

**Respectarea cadrului legal este obligatorie pentru orice solicitant sau beneficiar de finanțare din fondurile UE.** **Cerințele minime privind integrarea principiilor orizontale în cadrul proiectelor se referă la facilitarea tuturor condițiilor care să conducă la respectarea legislației în domeniu.**

În cadrul proiectului se va face o descriere a *modului în care proiectul respectă legislaţia (acte normative, politici publice) în domeniul* ***egalităţii de şanse şi dezvoltării durabile.*** *În acest sens se vor urmări recomandările cuprinse în Ghidul privind integrarea principiilor orizontale în cadrul proiectelor finanţate din Fondurile Europene Structurale şi de Investiţii 2014-2020, publicat pe site-ul Ministerului Fondurilor Europene.*

***Şanse egale***

Egalitatea de şanse și de tratament are la bază participarea deplină și efectivă a fiecărei persoane la viaţa economică şi socială, fără deosebire pe criterii de sex, origine rasială sau etnică, religie sau convingeri, dizabilităţi, vârstă sau orientare sexuală.

Pentru a promova egalitatea de gen, nediscriminarea, precum și asigurarea accesibilității, principiul egalității de șanse și de tratament trebuie încorporat ca parte integrantă a diverselor stadii din ciclul de viață al unui proiect: definire și planificare, implementare, monitorizare și evaluare.

Proiectul trebuie să descrie acțiunile specifice de promovare a egalității de șanse și prevenire a discriminării de gen, pe criterii de origine rasială sau etnică, religie sau credință, dizabilitate, vârstă sau orientare sexuală luând în considerare nevoile diferitelor grupuri-țintă expuse riscului acestor tipuri de discriminare și, mai ales, cerințele pentru asigurarea accesibilității pentru persoanele cu dizabilităţi.

Secțiunea aferentă din cerea de finanțare va detalia modul în care legislația aplicabilă va fi respectată în selecția membrilor UIP implicați în implementarea proiectului și elaborarea criteriilor din documentația de achiziție publică. De asemenea se va detalia modul în care legislația privind asigurarea accesului persoanelor cu dizabilități se aplică și va fi respectată în realizarea infrastructurii (unde este cazul).

***Dezvoltarea durabilă***

Proiectul va promova dezvoltarea durabilă, în primul rând, prin finanțare unor activităţi orientate direct spre susținerea acesteia, urmărind în principal protecția mediului, utilizarea eficientă a resurselor, atenuarea și adaptarea la schimbările climatice, biodiversitatea, rezistența în fața dezastrelor, prevenirea și gestionarea riscurilor, ca de exemplu:

* Utilizarea de materiale prietenoase cu mediul (ecologice sau reciclate) și de soluții inovative în construcţii şi în construcția de infrastructură, indiferent de tipul acesteia;
* Reutilizarea deșeurilor provenite de pe urma construcției infrastructurii edilitare;
* Construirea de infrastructură verde.

## 3.8 Managementul de proiect

La nivelul tuturor proiectelor se va nominaliza un responsabil de proiect, care are rolul de manager de proiect, această persoană putând fi și persoană de contact, care să asigure schimbul permanent de informații cu Autoritatea de Management.

În vederea implementării proiectelor beneficiarul trebuie să facă dovada existenței unității de implementare a proiectului (UIP).

**Managementul de proiect** poate fi realizat cu personal propriu sau mixt (personal propriu și externalizare). Personalul propriu al solicitantului implicat în managementul proiectului se va constitui în Unitatea de Implementare a Proiectului, prin decizie a managerului solicitantului. CV-urile personalului vor fi încărcate în MySMIS (câmpul resurse umane).

Unitatea de implementare a proiectului va fi, prin urmare:

* Constituită din personalul propriu numit în componența UIP-ului, ce trebui să fie compus din minim 4 persoane (managerul de proiect, responsabil financiar, responsabil tehnic, responsabil achiziții);
* Sprijinită, după caz, prin expertiză externă furnizată prin contracte de prestare servicii prin care sunt realizate activitățile aferente managementului proiectului.

Unitatea de implementare a proiectului va include și expertiza tehnică necesară unei implementări la un nivel de calitate adecvat.

Informațiile privind managementul proiectului vor fi descrise la Capacitatea administrativă, tehnică și juridică a beneficiarului.

**Atenție!**

Autoritatea de Management își rezervă dreptul de a face vizite la fața locului în vederea stabilirii funcționalității unităților de implementare a proiectului.

## 3.9 Elaborarea bugetului și categoriile de cheltuieli

În stabilirea bugetului proiectului se vor avea în vedere regulile de eligibilitate stabilite prin HG nr. 399/2015, categoriile de cheltuieli din Anexa 6 la Ghidul solicitantului, precum şi următoarele:

* Pentru justificarea bugetului propus, cererea de finanțare va fi însoțită de documente justificative pentru fiecare tip de cost (de exemplu contracte similare / oferte de preţ etc.)
* Cheltuielile cu salariile pentru personalul care desfăşoară activităţi în cadrul proiectelor finanţate din fonduri externe nerambursabile și pentru funcționarii publici se va face conform Legii-cadru nr. 153/2017 privind salarizarea personalului plătit din fondurile publice, cu modificările și completările ulterioare și celelalte acte normative subsecvente emise în aplicarea acesteia;
* Costurile aferente managementului de proiect (cheltuieli salariale, dotări și servicii de management de proiect externalizare) nu vor depăși 10% din valoarea eligibilă a proiectului, dar nu mai mult de 10.000 euro (la cursul InforEuro din luna anterioară depunerii cererii de finanțare) în funcţie de complexitatea proiectului, cu respectarea legislației în vigoare, a obiectivelor POIM și să fie evidențiate în anexă la cererea de finanțare;
* Proiectele vor respecta regulile de informare și publicitate din Manualul de Identitate Vizuală pentru Instrumente Structurale 2014-2020.

AM POIM își rezervă dreptul de a întreprinde măsurile necesare pentru a se asigura de rezonabilitatea valorilor cuprinse în bugetul cererii de finanțare și de a nu lua în considerare costurile nefundamentate /insuficient fundamentate sau cele disproporționate în raport cu activitățile proiectului și complexitatea acestora.

Se va avea în vedere ca activitățile previzionate să fie corelate cu planul de achiziții, având la bază o planificare realistă a tuturor activităților, ținând cont atât de resursele umane, cât și de resursele materiale alocate implementării proiectului.

În defalcarea bugetului pe ani se va ţine cont de eventualele proceduri de achiziţie şi de durata acestora. Planificarea propusă se va transforma ulterior în calendar al cererilor de rambursare / cereri de plată ce vor fi anexe la contractul de finanţare.

Bugetul, a cărui structură va fi preluată automat de sistem așa cum a fost definită în cadrul secțiunii *Activități previzonate* va fi prezentat defalcat, dacă este cazul,, după cum urmează, pe:

* ani de implementare
* amplasament / câmpuri de intervenție / formă de finanțare / tip teritoriu/ activitate economica/ obiectiv tematic/mecanism aplicare teritorială

# Capitolul 4. Procesul de evaluare și selecție

## 4.1 Descriere generală

Proiectele se vor transmite spre evaluare Autorității de Management prin sistemul MySMIS.

După finalizarea procesului de evaluare, pentru proiectele care au îndeplinit punctajul, AM POIM redactează nota de aprobare a proiectului.

Eventualele documente suplimentare aplicabile unor situații punctuale pot fi solicitate solicitantului pe întreg parcursul procesului.

### 4.1.1 Verificarea administrativă și a eligibilității cererilor de finanțare

În cadrul acestei etape se vor verifica următoarele:

* Respectarea formatului standard al cererii de finanţare şi includerea tuturor anexelor obligatorii;
* Modalitatea de completare a cererii de finanţare.

Pentru verificarea conformității administrative şi de eligibilitate a cererii de finanţare se utilizează un sistem de evaluare de tip DA/NU/NA.

Verificarea eligibilităţii presupune respectarea regulilor privind eligibilitatea solicitanţilor şi a proiectelor, verificarea fiind realizată conform cerințelor definite în acest ghid.

În cazul respingerii proiectului, solicitantul va fi informat asupra motivelor respingerii. Dacă proiectul nu îndeplineşte toate criteriile stabilite este respins.

|  |
| --- |
| **Atenție!**  Având în vedere că depunerea cererii de finanţare se face electronic, procesul de clarificări se va desfăşura astfel:   * Se vor solicita maxim 2 clarificări pentru această etapă de evaluare; * Solicitantul va avea obligaţia să răspundă în maxim 5 zile lucrătoare. |

Numai cererile de finanţare eligibile (care îndeplinesc toate criteriile din Grila de verificare a admisibilităţii şi eligibilităţii) sunt admise în următoarea etapă a procesului de evaluare, respectiv evaluarea tehnică şi financiară a proiectului.

La finalizarea procesului de verificare administrativă şi a eligibilităţii, solicitantul va fi informat în scris privind îndeplinirea sau neîndeplinirea criteriilor de conformitate administrativă şi de eligibilitate.

### 4.1.2 Evaluarea cererilor de finanțare

Evaluarea proiectelor se face după trei criterii majore:

* Relevanţa și oportunitatea proiectului - 40 puncte
* Maturitatea și calitatea pregătirii proiectului – 40 puncte
* Sustenabilitatea proiectului – 20 puncte

Fiecare criteriu este împărțit în subcriterii punctate corespunzător. Nota pe fiecare criteriu în parte se calculează prin însumarea notelor acordate tuturor subcriteriilor care îl compun. Punctajul total acordat proiectului reprezintă suma notelor acordate celor 3 criterii, respectiv intre 0 și 100 de puncte.

Punctajul minim pentru fiecare criteriu este după cum urmează:

* Relevanţa și oportunitatea proiectului - 20 puncte
* Maturitatea și calitatea pregătirii proiectului – 28 puncte
* Sustenabilitatea proiectului – 12 puncte

Obţinerea punctajului minim pentru fiecare criteriu nu asigură promovarea spre finanţare. Pragul de calitate pe care fiecare proiect trebuie să îl întrunească pentru acordarea finanțării nerambursabile este minim **70 de puncte**, cu obținerea peste minim la fiecare criteriu în parte.

Astfel, dacă proiectul obține punctajul minim alocat fiecărui criteriu, respectiv un total de **maxim 60 de puncte**, acesta va fi propus pentru respingere, iar solicitantul va fi informat.

Proiectele care obțin 70 de puncte, cu obținerea peste minim la fiecare criteriu în parte, vor fi declarate ca selectate pentru acordarea finanțării nerambursabile.

Evaluarea proiectului va permite aprecierea contribuţiei proiectului la îndeplinirea obiectivelor POIM, la implementarea legislaţiei relevante pentru sectorul aferent din România. Se va urmări ca propunerea de proiect să fie clară, coerentă, realistă şi fezabilă cu privire la operaţiunile propuse, termenele de realizare, eficienţa investiţiilor. Se va evalua coerenţa între problemele identificate, obiectivele proiectului, activităţile propuse şi rezultatele estimate. Toate activităţile propuse în proiect trebuie să fie clar descrise şi cuantificate. Se va evalua dacă resursele folosite pentru implementarea proiectului sunt suficiente. Planificarea activităţilor trebuie să fie realistă. Bugetul proiectului, defalcat pe categorii de cheltuieli trebuie să fie transparent şi coerent. În acest context, în procesul de evaluare, pot fi solicitate clarificări.

Evaluarea se va face conform Grilei de evaluare din Anexa 3.

|  |
| --- |
| **Atenție!**  Având în vedere că depunerea cererii de finanţare se face electronic, procesul de clarificări se va desfăşura astfel:   * Se vor solicita maxim 2 clarificări pentru această etapă de evaluare; * Solicitantul va avea obligaţia să răspundă în maxim 5 zile lucrătoare. |

Pentru fiecare proiect selectat în vederea finanțării se va întocmi o notă de aprobare a finanțării. Pentru fiecare proiect respins, solicitantul va fi înștiințat în scris asupra motivelor respingerii.

## 4.2 Depunerea și soluționarea contestațiilor

În situaţia în care solicitanţii sunt nemulţumiţi de repingerea proiectului în oricare dintre etape, inclusiv în etapa de contractare, aceştia au posibilitatea de a contesta acest rezultat.

Contestaţiile se depun în termen de 30 zile calendaristice de la comunicarea rezultatului la sediul Ministerul Fondurilor Europene. Soluţionarea contestaţiilor se va face în termen de maxim 30 de zile calendaristice.

Pentru a putea fi luate în considerare, contestațiile trebuie să respecte următoarele cerințe:

* Identificarea contestatarului, prin: denumirea solicitantului; adresa; funcţia, numele şi prenumele reprezentantului legal;
* Identificarea proiectului, prin: numărul unic de înregistrare alocat cererii de finanţare (codul SMIS) şi titlul proiectului;
* Obiectul contestaţiei (ce se solicită prin formularea contestaţiei);
* Motivele de fapt şi de drept (dispoziţiile legale naţionale şi/sau comunitare, principiile încălcate);
* Mijloace de probă (acolo unde există);
* Contestaţiile trebuie să fie însoţite de o copie a adresei de comunicare de către AM POIM a rezultatului procesului de evaluare și selecție;
* Semnătura reprezentantului legal;
* Data formulării contestaţiei;
* Ştampila (după caz).

Contestaţiile sunt analizate şi soluţionate în termen de 30 de zile (calendaristice) de la data înregistrării lor. În situaţia în care se consideră necesară o investigaţie mai amănunţită, care presupune depăşirea termenului de 30 de zile, contestatarul va fi anunțat, în scris, asupra termenului de soluţionare. Decizia comisiei constituită pentru soluţionarea contestaţiilor poate fi de admitere sau de respingere şi are caracter definitiv la nivelul AM POIM. Contestatarul este notificat în scris asupra deciziei comisiei.

# Capitolul 5. Contractarea proiectelor

Contractul de finanţare (CF) reprezintă un act juridic supus regulilor de drept public, cu titlu oneros pentru beneficiar, de adeziune, comutativ şi sinalagmatic prin care se stabilesc drepturile şi obligaţiile corelative ale părţilor în vederea implementării operaţiunilor.

După finalizarea procesului de evaluare, pentru proiectele care au îndeplinit punctajul, AM POIM redactează nota de aprobare a proiectului și contractul de finanțare și transmite solicitantului cele două/trei exemplare ale contractului, în vederea semnării de către reprezentantul legal al beneficiarului și ADI, după caz.

Solicitantul va încărca în MySMIS 2014 documentele solicitate,în funcţie de disponibilitatea sistemului electronic.

Versiunea finală a contractului de finanțare (în special clauzele specifice și anexele) vor fi comunicate ulterior beneficiarilor.

Proiectul poate fi respins în cadrul acestei etape şi se va transmite solicitantului o scrisoare de respingere, în cazul în care (lista nu este exhaustivă):

* documentaţia solicitată nu este transmisă în termenul solicitat ori este incompletă în raport cu cerinţele Ghidului sau nu se mai află în perioada de valabilitate;
* se constată modificarea formei iniţiale a contractului transmis de către AM POIM şi/sau nerespectarea termenului limită de returnare a celor două/trei exemplare de contract semnate şi ştampilate;

|  |
| --- |
| **ATENȚIE!**  **Contractele de finanţare reprezintă contracte de adeziune, cu clauze prestabilite ce nu pot face obiectul negocierilor dintre părţi** |

În cazul proiectelor respinse, AM POIM va comunica solicitantului motivele respingerii cererii de finanţare, existând posibilitatea ca solicitantul să retransmită propunerea de proiect revizuită.

Solicitantul se obligă ca toate documentele transmise să fie în formatul prevăzut de lege şi în vigoare la data depunerii acestora, în caz contrar neputându-se încheia contractul.

Contractul de Finanţare se încheie sub condiţie rezolutorie. În acest sens, în contract se vor include clauze prin care AM POIM se asigură că acesta poate fi reziliat din iniţiativa autorităţii de management, cu recuperarea finanţării acordate deja, în situaţia în care Comisia Europeană respinge inițiativa de modificare a Programului, eligibilitatea proiectelor fiind condiționată de exigențele prevăzute de dispozițiile art. 30, 65 și 96 din Regulamentul (UE) 1303/2013, cu modificările și completările ulterioare.

Beneficiarul trebuie să păstreze şi să pună la dispoziţia organismelor abilitate inventarul asupra activelor dobândite prin finanţarea *din instrumente structurale, pe o perioadă de 5 ani de la data închiderii oficiale a POIM.*

În conformitate cu prevederile Regulamentului (UE) 2016/679 al Parlamentului european și al Consiliului din 27 aprilie 2016 (GDPR) privind protecția persoanelor fizice în ceea ce privește prelucrarea datelor cu caracter personal și libera circulație a acestor date și de abrogare a Directivei 95/46/CE, datele personale ale beneficiarilor vor fi prelucrate în procesul de încarcare a informațiilor în sistemul informatic MySMIS2014 în conformitate cu prevederile GDPR.

# ANEXE

#### Anexa 1. Formularul Cererii de finanţare

#### Anexa 2. Fișă de control a Cererii de finanţare (pentru solicitant)

#### Anexa 3. Grila de verificare și evaluare a Cererilor de finanțare

#### Anexa 4. Modele declarații (de eligibilitate, angajament, conflict de interese, declarație privind eligibilitatea TVA aferente cheltuielilor)

#### Anexa 5. Model recomandat pentru acordul de parteneriat

#### Anexa 6 Categoriile de cheltuieli indicative

#### Anexa 7. Model contract de finanțare

#### Anexa 8. Indicatori pentru monitorizarea efectelor asupra mediului

#### Anexa 9. Lista de verificare politici europene/teme orizontale

#### Anexa 10. Model Lista echipamentelor/dotărilor propuse prin proiect

#### Anexa 11. Model Lista echipamentelor similare achiziționate din alte surse /primite prin alte achiziții (ex. achiziții comune la nivel UE; achiziții prin ONAC) sau donații începând cu data de 01.02.2020

#### Anexa 12. Orientările Comisiei Europene pentru utilizarea cadrului privind achizițiile publice în situația de urgență legată de criza COVID-19

#### Anexa 13. Lista indicativă echipamente medicale OMS

**Anexa 14. Nota Comisiei Europene Măsuri de sprijin legate de COVID-19 și normele privind ajutorul de stat**

1. *Politicile europene/temele orizontale reprezintă priorităţi/politici acceptate de toate Statele Membre ale Uniunii Europene şi trebuie să se reflecte în toate iniţiativele comunitare. Acestea includ: promovarea egalităţii de şanse şi politica nediscriminatorie; dezvoltarea durabilă, protecţia şi îmbunătăţirea mediului înconjurător; tehnologia informaţiei; achiziţiile publice.* [↑](#footnote-ref-1)
2. *Conform Protocolului de colaborare încheiat între Ministerul Fondurilor Europene și Ministerul Sănătății pentru reglementarea modului de colaborare interinstituțională în procesul de evaluare a cererilor de finanțare care vor fi depuse în cadrul apelului de proiecte.*  [↑](#footnote-ref-2)